মো. তোফাজ্জল বিন আমীন : গণমানুষের অধিকারের কথা যে সমাজ বা রাষ্ট্রে বলা যায় না সেখানে গণপরিবহনে নৈরাজ্য হওয়াটা তো স্বাভাবিক। একটি সমাজ বা রাষ্ট্রের জনগণ যখন শুধুমাত্র ভোগবিলাস আর অর্থ বিত্তের মধ্যে নিমজ্জিত হয়ে পড়ে তখন আর সুশানের কথা কেউ ভাবে না। মানুষ মানুষের জন্যে জীবন জীবনের জন্য এই কথাটি গানের পংক্তিমালায় শোনা গেলেও বাস্তবে তেমনটা খুব বেশি দেখা যায় না। গণতন্ত্র, সুশাসন প্রতিটি রাষ্ট্রের মূল টার্গেট হলেও ক্ষমতাসীনরা কখনও কখনও গণতন্ত্রের পথে হাঁটতে চান না। আর তখনই গণতন্ত্র ও সুশাসনের অনুপস্থিতিতে মাথাচাড়া দিয়ে উঠে নৈরাজ্যের সব অজানা পথ। ক্ষমতায় যাওয়ার জন্যে রাজনীতি আর ক্ষমতায় টিকে থাকার জন্যে পেশীশক্তির মহরা যখন রাষ্ট্রে বিরাজ করে তখন রাষ্ট্রের জনগণের উপর নৈরাজ্যের খড়গ নেমে আসে। একাকী একটু আয়নার সামনে দাঁড়িয়ে চিন্তা করলে দেখা যাবে যে নৈরাজ্যের সূচনা আছে শেষ নেই। নৈরাজ্য নেই কোন খানে? স্কুল, কলেজ, বিশ্ববিদ্যালয়, অফিস, আদালত,সমাজ, রাষ্ট্র কী পরিবার সর্বত্র লক্ষ্য করলেই নৈরাজ্যের পদধ্বনি শোনা যাবে। এই নৈরাজ্যের অবসান সবারই কাম্য। কিন্তু নৈরাজ্যের পেছনে যে রহস্য লুকিয়ে রয়েছে তার অবসান না হলে সমাজ, রাষ্ট্র থেকে নৈরাজ্য দূর করা সম্ভব হবে না। সামাজিক অবিচার ও বৈষম্য মানুষের জীবনকে অস্থির ও দুঃখময় করে তুলেছে। বিষয়টি স্পষ্ট হওয়ার পরেও সত্য কথা খুব কমই শোনা যায়। বর্তমান সভ্যতায় মজলুম মানুষের কান্নার আওয়াজ কান পাতলেই শোনা যায়। তাদের পক্ষে কথা বলা বা লেখার মানুষ নেহায়েত কম বিধায় মজলুম মানুষের মুক্তির পথ কঠিন। চাওয়া পাওয়ার এই পৃথিবীতে শোষিত-বঞ্চিত ও নিপীড়িত মানুষের দুঃখ বেদনা ও হাহাকারের মাত্রা তীব্র থেকে ত্রীবতর হলেও নীরব ভূমিকা পালন করছে মুসলিম নামধারী ক্ষমতাসীন শাসকেরা। নৈতিকতার অধঃপতন যদি ঠেকানো যায় তাহলে হয়তো কিছুটা হলেও নৈরাজ্যে কমবে বৈ বাড়বে না। পরিবহন খাতে নৈরাজ্য বন্ধের দাবির বিষয়টি অনেক পুরানো। এই সেক্টরের শৃঙ্খলা বিধানের যৌক্তিকতা ও প্রয়োজনীয়তা নিয়ে বহু লেখালেখি ও আলোচনা হয়েছে। তারপরেও পরিবহন সেক্টরের নৈরাজ্যের লাগাম টেনে ধরা যায়নি।